CELEX: 32020D1266
Language: bg
Date: 2020-09-09 00:00:00
Title: Решение за изпълнение (ЕС) 2020/1266 на Комисията от 9 септември 2020 година за предоставяне на възможност на Дания да разреши употребата на биоциди, съставени от генериран на място азот, за опазването на културното наследство (нотифицирано под номер C(2020) 6030) (само текстът на датски език е автентичен)

11.9.2020   
               
               
                  BG
               
               
                  Официален вестник на Европейския съюз
               
               
                  L 297/10
               
            
         РЕШЕНИЕ ЗА ИЗПЪЛНЕНИЕ (ЕС) 2020/1266 НА КОМИСИЯТА
         от 9 септември 2020 година
         за предоставяне на възможност на Дания да разреши употребата на биоциди, съставени от генериран на място азот, за опазването на културното наследство
         
            
               (нотифицирано под номер C(2020) 6030)
            
         
         (само текстът на датски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 3 от него,
         след консултация с Постоянния комитет по биоцидите,
         като има предвид, че:
         
                     (1)
                  
                  
                     В приложение I към Регламент (ЕС) № 528/2012 са посочени активните вещества с по-благоприятен профил от гледна точка на околната среда или здравето на човека или животните. Поради това за продуктите, съдържащи тези активни вещества, може да бъде издадено разрешение по опростена процедура. Азотът е включен в приложение I към Регламент (ЕС) № 528/2012 при посочено ограничение, че се използва в ограничени количества в готови за употреба бутилки.
                  
               
                     (2)
                  
                  
                     Азотът е одобрен като активно вещество за употреба в биоциди от продуктов тип 18 — инсектициди, по силата на член 86 от Регламент (ЕС) № 528/2012 (2). Одобрените биоциди, съставени от азот, са разрешени в няколко държави членки, сред които и Дания, и се доставят в газови бутилки (3).
                  
               
                     (3)
                  
                  
                     Азотът може да се генерира и на място, от околния въздух. Понастоящем генерираният на място азот не е одобрен за употреба в Съюза и не фигурира в списъка в приложение I към Регламент (ЕС) № 528/2012, нито в списъка на активните вещества, включени в програмата за преглед на съществуващите активни вещества в биоциди, посочен в приложение II към Делегиран регламент (ЕС) № 1062/2014 на Комисията (4).
                  
               
                     (4)
                  
                  
                     На 29 април 2020 г. Дания подаде заявление до Комисията съгласно член 55, параграф 3 от Регламент (ЕС) № 528/2012 за дерогация от член 19, параграф 1, буква а) от същия регламент с искане да ѝ бъде позволено да разреши употребата на биоциди, съставени от азот, генериран на място от околния въздух, за опазването на културното наследство („заявлението“).
                  
               
                     (5)
                  
                  
                     Културното наследство може да бъде увредено от множество вредни организми — от насекоми до микроорганизми. Присъствието на тези организми не само може да доведе до унищожаването на самите стоки, представляващи културни ценности, но и крие риск вредните организми да се разпространят и върху други намиращи се в близост предмети. При липса на подходящо третиране предметите може да бъдат необратимо увредени, с което културното наследство да се изложи на сериозен риск.
                  
               
                     (6)
                  
                  
                     Генерираният на място азот се използва за създаване на контролирана атмосфера с много ниска концентрация на кислород (аноксия) в постоянни или временни запечатани палатки или камери за третиране с цел борба с вредните организми по предмети, които са част от културното наследство. Азотът се отделя от околния въздух и се изпомпва в камерата/палатката за третиране, където азотното съдържание на атмосферата се увеличава до приблизително 99 % и в резултат кислородът почти напълно се изчерпва. Влажността на азота, изпомпван в зоната за третиране, се определя според изискванията за предмета, който трябва да бъде третиран. Вредните организми не могат да оцелеят в създадените в камерата/палатката за третиране условия.
                  
               
                     (7)
                  
                  
                     Съгласно представената в заявлението информация употребата на генериран на място азот изглежда е единствената ефективна техника за борба с вредни организми, която може да се използва за всички видове материали и комбинации от материали, налични в културните институции. Според Дания това е методът с най-малко известни отрицателни и потенциално вредни въздействия върху материалите и комбинациите от материали, от които са направени предметите, които са част от културното наследство.
                  
               
                     (8)
                  
                  
                     Методът на аноксия или модифицирана/контролирана атмосфера е сред изброените в стандарт EN 16790:2016 „Опазване на културното наследство. Интегрирано управление за борба с вредителите (IPM) за защита на културното наследство“, като в описанието в този стандарт се посочва, че за създаване на аноксия „най-често се използва“ азот.
                  
               
                     (9)
                  
                  
                     Съществуват и други техники за борба с вредните организми, като подлагането на термичен шок (с високи или ниски температури) и използването на биоциди, съдържащи други активни вещества. Според Дания обаче всяка от тези техники има своите ограничения по отношение на материалите, върху които може да бъде прилагана.
                  
               
                     (10)
                  
                  
                     Както е посочено в заявлението, поради техния профил на опасност други активни вещества рядко се използват в културни институции. След обработка с тези вещества остатъчните количества върху обработените предмети може постепенно да бъдат изпуснати в околната среда, което представлява риск за здравето на човека и за околната среда. Това е от особено значение за културните институции, които са отворени за посетители, а също и за хората, работещи с предмети, които са част от културното наследство. Освен това използването на някои активни вещества може да причини промени в цвета и външния вид на предмети, които са част от културното наследство.
                  
               
                     (11)
                  
                  
                     Според информацията в заявлението подлагането на термичен шок (замразяване или топлинна обработка) оказва нежелан ефект върху няколко вида материали. Вследствие от топлинната обработка по повърхността на дървените предмети може да избият масла от продукти за импрегниране и да образува петна, което да промени външния вид на предметите. В процеса на топлинна обработка восъците и смолите могат да се разтопят. По подобен начин обработката с ниска температура би могла да засегне боядисаните повърхности и материали, съдържащи шеллак, алкидни смоли и акрилни влакна. Смята се, че методът с излагане на ниски температури е неудобен и по-трудно приложим, тъй като всички предмети трябва да се увият плътно в пластмасово фолио, за да се избегне кондензацията след обработка.
                  
               
                     (12)
                  
                  
                     Съгласно информацията в заявлението употребата на азот в бутилки не е подходяща алтернатива за културните институции, тъй като поражда практически затруднения. Ограничените количества в бутилките налагат често транспортиране и необходимост от наличието на отделно съоръжение за складиране. Освен това съхраняването на цилиндрите представлява предизвикателство по отношение на сигурността. Третирането с азот в бутилки би довело също така до високи разходи за културните институции.
                  
               
                     (13)
                  
                  
                     Ако се изисква културните институции да използват няколко техники за борба с вредните организми — всяка от които подходяща само за конкретни материали и предмети — вместо само една техника, която вече се използва и е подходяща за всички материали, това би довело до допълнителни разходи за културните институции и би усложнило постигането на заложената в техните планове за интегрирано управление за борба с вредителите цел за преустановяване на употребата на по-опасни активни вещества. Освен това прекратяването на използването на съоръженията и оборудването, вече придобити за аноксията, създадена от генериран на място азот, би довело до загуба на предишни инвестиции.
                  
               
                     (14)
                  
                  
                     Обсъжданията във връзка с евентуална дерогация съгласно член 55, параграф 3 от Регламент (ЕС) № 528/2012 по отношение на генерирания на място азот се проведоха по време на няколко заседания (5) на компетентните органи по биоцидите в рамките на експертната група на Комисията, проведени през 2019 г.
                  
               
                     (15)
                  
                  
                     Освен това, по искане на Комисията, след първото подобно заявление от Австрия за дерогация за продукти, съставени от генериран на място азот, Европейската агенция по химикали проведе обществена консултация по заявлението, което даде възможност на всички заинтересовани страни да представят своите становища. По-голямата част от получените 1 487 коментара бяха в подкрепа на дерогацията. Много от представилите коментари лица подчертаха неудобствата на наличните алтернативни техники: термичното третиране може да увреди някои материали, при употреба на други активни вещества върху артефактите остават токсични остатъци, които постепенно се изпускат в околната среда, а използването на азот в бутилки не позволява в зоната за третиране да се контролира относителната влажност, което е необходимо при третирането на някои материали.
                  
               
                     (16)
                  
                  
                     Две международни организации, представляващи музеи и обекти на културното наследство — Международният съвет на музеите и Международният съвет на паметниците и историческите обекти, заявиха намерението си да подадат заявление за включване на генерирания на място азот в приложение I към Регламент (ЕС) № 528/2012, с което ще се даде възможност на държавите членки да разрешават продукти, съставени от генериран на място азот, без да е необходима дерогация по силата на член 55, параграф 3 от посочения регламент. За осъществяването на оценка на такова заявление, за включването на веществото в приложение I към Регламент (ЕС) № 528/2012 и за получаването на разрешения за продуктите обаче е необходимо време.
                  
               
                     (17)
                  
                  
                     Заявлението сочи, че понастоящем в Дания няма подходящи алтернативи, тъй като всички алтернативни техники, които в момента са на разположение, са свързани с неудобства — било поради непригодността им за третиране на всички материали, или поради практически затруднения.
                  
               
                     (18)
                  
                  
                     Въз основа на всички тези аргументи е целесъобразно да се направи заключението, че генерираният на място азот е от съществено значение за опазването на културното наследство в Дания и че не съществуват подходящи алтернативи. Поради това на Дания следва да се предостави възможност да разрешава предоставянето на пазара и употребата на биоциди, съставени от генериран на място азот, за опазването на културното наследство.
                  
               
                     (19)
                  
                  
                     За евентуалното включване на генерирания на място азот в приложение I към Регламент (ЕС) № 528/2012 и за последващото разрешаване от държавите членки на продукти, съставени от генериран на място азот, е необходимо време. Поради това е целесъобразно да се разреши дерогация за срок, който би позволил завършването на съответните процедури,
                  
               ПРИЕ НАСТОЯЩОТО РЕШЕНИЕ:
         
            Член 1
            До 31 декември 2024 г. Дания може да разрешава предоставянето на пазара и употребата на биоциди, съставени от генериран на място азот, за опазването на културното наследство.
         
         
            Член 2
            Адресат на настоящото решение е Кралство Дания.
         
         
            Съставено в Брюксел на 9 септември 2020 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.
         
            (2)  Директива 2009/89/ЕО на Комисията от 30 юли 2009 г. за изменение на Директива 98/8/ЕО на Европейския парламент и на Съвета с цел включване на азота като активно вещество в приложение I към нея (ОВ L 199, 31.7.2009 г., стр. 19).
         
            (3)  Списъкът с разрешени продукти е на разположение на адрес: https://echa.europa.eu/fr/information-on-chemicals/biocidal-products
         
            (4)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).
         
            (5)  83-то, 84-то, 85-о и 86-о заседание на експертната група на Комисията от представители на компетентните органи на държавите членки по въпросите на изпълнението на Регламент (ЕС) № 528/2012, проведени съответно през май 2019 г., юли 2019 г., септември 2019 г. и ноември 2019 г. Протоколите от заседанията са на разположение на адрес: https://ec.europa.eu/health/biocides/events_en#anchor0